*****

ΚΑΝΟΝΙΣΜΟΣ (ΕΟΚ) αριθ. 1739/83 ΤΟΥ ΣΥΜΒΟΥΛΙΟΥ

της 21ης Ιουνίου 1983

για τη θέσπιση έκτακτης κοινοτικής δράσης υπέρ της ανακαίνισης περιοχών στη Βόρεια Ιρλανδία (Μπέλφαστ)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 235,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

τη γνώμη της Οικονομικής και Κοινωνικής Επιτροπής (3),

Εκτιμώντας:

ότι η Βόρειος Ιρλανδία είναι μία από τις περιφερειακές περιοχές της Κοινότητας που αντιμετωπίζουν ιδιαίτερα σοβαρά διαρθρωτικά προβλήματα· ότι, ως εκ τούτου, απολαύει, τόσο σε εθνικό όσο και σε κοινοτικό επίπεδο, προνομιακής μεταχείρισης και ειδικών ενεργειών σε διάφορους τομείς·

ότι το Ευρωπαϊκό Κοινοβούλιο, στο ψήφισμα του της 19ης Ιουνίου 1981 (4), υπογράμμισε την κοινωνικοοικονομική κατάσταση της περιοχής αυτής, η οποία επιδεινώνεται συνεχώς, τονίζοντας ιδιαίτερα, στις εκθέσεις που αποτελούν τη βάση του εν λόγω ψηφίσματος, την ένδεια και τα χαμηλά εισοδήματα, τις συνθήκες κατοικίας και υγιεινής του πληθυσμού, ιδιαίτερα στο Μπέλφαστ, την ανεργία και την υποαπασχόληση καθώς και τις συνθήκες εφοδιασμού σε ενέργεια στην περιοχή αυτή·

ότι η κυβέρνηση του Ηνωμένου Βασιλείου υπέβαλε στην Επιτροπή φάκελο σχετικά με σύνολο αλληλοεξαρτώμενων επενδύσεων που είναι σημαντικές για την ανάπτυξη και την ανακαίνιση αστικών περιοχών της ζώνης του Μπέλφαστ·

ότι και άλλες επενδύσεις σε έργα υποδομής είναι επίσης απαραίτητες για την ανακαίνιση αστικών περιοχών· ότι ο όγκος των εθνικών δαπανών που διατίθενται κάθε χρόνο στον τομέα των έργων υποδομής, που συμβάλλουν στην ανακαίνιση αστικών περιοχών στη Βόρεια Ιρλανδία, δεν επιτρέπει, ούτε στην εν λόγω περιοχή ούτε στο Μπέλφαστ, την πραγματοποίηση των επενδύσεων με ρυθμό αντίστοιχο προς το μέγεθος των αναγκών·

ότι η αρμόδια αρχή για τον προϋπολογισμό έχει εγγράψει στη θέση 5411 του προϋπολογισμού πίστωση που προορίζεται για « κοινοτικές ενέργειες στο πλαίσιο ολοκληρωμένων ενεργειών»·

ότι η διενέργεια έκτακτης κοινοτικής δράσης υπέρ της ανακαίνισης αστικών περιοχών στη ζώνη του Μπέλφαστ, πέρα από τις σημερινές δυνατότητες πυ προσφέρουν τα υπάρχοντα μέτρα χρηματοδότησης, θα μπορούσε να συμβάλει, μαζί με το σύνολο των ειδικών δράσεων που έχουν αναληφθεί στη Βόρεια Ιρλανδία, στις προσπάθειες που απαιτούνται για τη βαθμιαία επανόρθωση της κατάστασης στην περιοχή αυτή, εφόσον όλες οι επενδύσεις είναι δυνατό να πραγματοποιηθούν με τον κατάλληλο ρυθμό,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Έκτακτη κοινοτική δράση υπέρ της ανακαίνισης αστικών περιοχών στη Βόρεια Ιρλανδία, εφεξής αποκαλούμενη «δράση», καθιερώνεται για τη ζώνη του Μπέλφαστ.

Άρθρο 2

Η δράση συνίσταται στη συγχρηματοδότηση, από την Κοινότητα και τις δημόσιες αρχές στη Βόρεια Ιρλανδία, επενδύσεων σε έργα υποδομής που συμβάλλουν στην ανακαίνιση αστικών περιοχών στη ζώνη του Μπέλφαστ.

Άρθρο 3

Τα σχέδια των έργων υποδομής, στη χρηματοδότηση των οποίων ενδέχεται να συμμετάσχει η Κοινότητα, επιλέγονται από κατάλογο που υποβάλλει κάθε χρόνο το Ηνωμένο Βασίλειο και ο οποίος συνοδεύεται από όλα τα αναγκαία πληροφοριακά στοιχεία για την εκτίμηση του κάθε σχεδίου, όπως: φύση, χαρακτηριστικά και τοποθεσία, υπεύθυνη αρχή, συνολικό κόστος, τρόπο χρηματοδότησης, χρονοδιάγραμμα των εργασιών και των δαπανών, καθώς και κάθε άλλη χρήσιμη λεπτομέρεια.

Η Επιτροπή μπορεί να ζητήσει οποιαδήποτε συμπληρωματική πληροφορία για κάθε ένα από τα σχέδια του καταλόγου αυτού.

Άρθρο 4

Προκειμένου να λάβουν κοινοτική ενίσχυση βάσει του παρόντος κανονισμού, τα σχέδια των έργων υποδομής πρέπει να ανταποκρίνονται στις ακόλουθες προϋποθέσεις:

- να μην έχουν αποπερατωθεί κατά τη στιγμή της υποβολής του καταλόγου που αναφέρεται στο άρθρο 3,

- να περιέχουν δαπάνες κεφαλαίου που βαρύνουν τις δημόσιες αρχές,

- να συμβάλλουν στην ανακαίνιση των αστικών περιοχών στη ζώνη του Μπέλφαστ, στην ανύψωση των συνθηκών ζωής του πληθυσμού και στη βελτίωση του περιβάλλοντος,

- να υπάγονται στις ακόλουθες κατηγορίες:

1. Εγκαταστάσεις αναψυχής, ανάπαυσης και διακοινοτικές

2. Εγκαταστάσεις κοινωνικές και υγειονομικές

3. Τουριστικές εγκαταστάσεις

4. Αποκατάσταση εκτάσεων

5. Βιομηχανικές ζώνες

6. Λιμενικές εγκαταστάσεις

7. Έργα υποδομής δημόσιου ενδιαφέροντος

8. Δίκτυα μεταφορών

9. Αστικά αποχετευτικά δίκτυα

10. Βελτίωση του περιβάλλοντος,

- να έχουν συνοχή με το πρόγραμμα περιφερειακής ανάπτυξης της Βόρειας Ιρλανδίας, που το Ηνωμένο Βασίλειο πρέπει να ανακοινώνει στην Επιτροπή σύμφωνα με το άρθρο 6 του κανονισμού (ΕΟΚ) αριθ. 724/75 του Συμβουλίου της 18ης Μαρτίου 1975 περί δημιουργίας Ευρωπαϊκού Ταμείου Περιφερειακής Αναπτύξεως (1).

Άρθρο 5

Η κυβέρνηση του Ηνωμένου Βασιλείου παρέχει επιπλέον στην Επιτροπή όλες τις πληροφορίες που της επιτρέπουν να βεβαιωθεί ότι η κοινοτική ενίσχυση έχει συμπληρωματικό χαρακτήρα σε σχέση με το συνολικό ποσό των εθνικών δαπανών που διατίθενται για τις επενδύσεις που απαιτεί η ανακαίνιση αστικών περιοχών, συμπεριλαμβανομένων των έργων υποδομής που απολαύουν της εν λόγω ενίσχυσης. Η χορήγηση της κοινοτικής ενίσχυσης εξαρτάται από τη διαπίστωση αυτού του συμπληρωματικού χαρακτήρα.

Άρθρο 6

Το ποσό που υπολογίζεται ότι είναι αναγκαίο για την υλοποίηση της δράσης αυτής ανέρχεται σε 100 εκατομμύρια ECU για τρία χρόνια. Χρησιμοποιείται μέσα στα όρια των πόρων του προϋπολογισμού που έχουν καθοριστεί για τη δράση αυτή στα πλαίσια της διαδικασίας του προϋπολογισμού και είναι διαθέσιμα για την περίοδο από 1983 έως 1985. Το ύψος της κοινοτικής ενίσχυσης δεν μπορεί να υπερβεί το 70 % του κόστους της επένδυσης. Το όριο αυτό ισχύει επίσης και σε περίπτωση ενδεχομένης σώρευσης διαφόρων κοινοτικών ενισχύσεων.

Άρθρο 7

Ο ετήσιος κατάλογος σχεδίων καθώς και τα σχέδια απόφασης της Επιτροπής που αφορούν τη χορήγηση των κοινοτικών ενισχύσεων διαβιβάζονται στην ad hoc επιτροπή που λειτουργεί σύμφωνα με τους κανόνες που καθορίζονται στα άρθρα 15 και 16 του κανονισμού (ΕΟΚ) αριθ. 724/75. Οι αποφάσεις λαμβάνονται από την Επιτροπή σύμφωνα με τη διαδικασία που προβλέπεται για τη χορήγηση των ενισχύσεων του Ταμείου.

Άρθρο 8

Κατόπιν αιτήσεως του Ηνωμένου Βασιλείου, είναι δυνατόν να καταβάλλονται προκαταβολές μέχρι το 80 % του ποσού της παρεχόμενης κοινοτικής ενίσχυσης για κάθε σχέδιο. Το υπόλοιπο της ενίσχυσης καταβάλλεται για κάθε σχέδιο μετά την αποπεράτωσή του, με βάση πιστοποιητικό της κυβέρνησης του Ηνωμένου Βασιλείου σχετικά με την αποπεράτωση αυτή και την εκκαθάριση του συνόλου των πληρωμών για το εν λόγω σχέδιο.

Το Ηνωμένο Βασίλειο επιστρέφει στην Επιτροπή τα ποσά που δεν χρησιμοποιήθηκαν σύμφωνα με τον παρόντα κανονισμό ή με τις αποφάσεις για τη χορήγηση της ενίσχυσης και τα οποία δεν χρησιμοποιήθηκαν ούτε για άλλα σχέδια του καταλόγου που αναφέρεται στο άρθρο 3.

Άρθρο 9

Από το Δεκέμβριο 1983, το Ηνωμένο Βασίλειο διαβιβάζει κάθε Δεκέμβριο στην Επιτροπή, μαζί με τον κατάλογο των σχεδίων για το επόμενο έτος, έκθεση για την κατάσταση των εργασιών σχετικά με τα τρέχοντα σχέδια που έχουν λάβει κοινοτκή ενίσχυση. Η έκθεση αυτή διαβιβάζεται στο Συμβούλιο και στο Ευρωπαϊκό Κοινοβούλιο συγχρόνως με την έκθεση της Επιτροπής για την εφαρμογή του παρόντος κανονισμού.

Άρθρο 10

Το Ηνωμένο Βασίλειο θέτει στη διάθεση της Επιτροπής όλες τις αναγκαίες πληροφορίες για την ορθή εκτέλεση της δράσης. Λαμβάνει όλα τα μέτρα που είναι δυνατόν να διευκολύνουν τους ελέγχους, συμπεριλαμβανομένων

και των επιτοπίων ελέγχων, που η Επιτροπή κρίνει σκόπιμο να διενεργεί, ιδίως σχετικά με τις αρχές και τους οργανισμούς που είναι επιφορτισμένοι με την πραγματοποίηση των σχεδίων έργων υποδομής.

Άρθρο 11

Σε συμφωνία με την Επιτροπή, το Ηνωμένο Βασίλειο λαμβάνει όλα τα αναγκαία μέτρα για να εξασφαλίζει την ενημέρωση και τη δημοσιότητα σχετικά με τη δράση.

Άρθρο 12

Ο παρών κανονισμός εφαρμόζεται για περίοδο τριών ετών από την έναρξη της δράσης.

Άρθρο 13

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στο Λουξεμβούργο, στις 21 Ιουνίου 1983.

Για το Συμβούλιο

Ο Πρόεδρος

H.-W. LAUTENSCHLAGER

(1) ΕΕ αριθ. C 138 της 26. 5. 1983, σ. 3.

(2) Γνώμη διατυπωθείσα στις 10 Ιουνίου 1983 (δεν δημοσιεύθηκε ακόμα στην Επίσημη Εφημερίδα).

(3) Γνώμη διατυπωθείσα την 1η Ιουνίου 1983 (δεν δημοσιεύθηκε ακόμα στην Επίσημη Εφημερίδα).

(4) ΕΕ αριθ. C 172 της 13. 7. 1981, σ. 122.

(1) ΕΕ αριθ. L 73 της 21. 3. 1975, σ. 1.